കോഴിക്കോട്: കുട്ടികള്ക്ക് സ്റ്റാമിന പദ്ധതിയുമായി മുക്കം നഗരസഭ കോഴിക്കോട്: കുട്ടികളുടെ കായിക ആരോഗ്യം വര്ദ്ധിപ്പിക്കുന്നതിനായി മുക്കം നഗരസഭ ആവിഷ്കരിച്ച സ്റ്റാമിന പദ്ധതിക്ക് തുടക്കമായി. അഞ്ച് മുതല് 15 വയസ്സു വരെ പ്രായമുള്ള കുട്ടികള്ക്ക് ഫുട്ബോള്, വോളിബോള് എന്നിവയില് കായിക പരിശീലനം നല്കുകയും കായികക്ഷമതയും ടീം വര്ക്കും മെച്ചപ്പെടുത്തുകയും ചെയ്യുന്നതിനുള്ള പദ്ധതിയാണ് സ്റ്റാമിന. നഗരസഭയിലെ വിവിധ പ്രദേശങ്ങളിലെ കായിക ക്ലബ്ബുകളുടെയും കുടുംബശ്രീയുടെയും പങ്കാളിത്തത്തോടെയാണ് പദ്ധതി നടപ്പാക്കുന്നത്. മികച്ച പരിശീലനം ചെറുപ്പം മുതലേ നല്കുന്നതു വഴി പ്രതിഭകളെ നേരത്തെ തന്നെ കണ്ടെത്തി കഴിവുകള് വളര്ത്തിയെടുക്കാന് സാധിക്കും. പരിശീലന ശേഷം കുട്ടികള്ക്ക് ഓരോ ദിവസവും പോഷകാഹാരവും നല്കും. കുട്ടികള്ക്കുള്ള ജേഴ്സി, ഷൂ എന്നിവ സ്പോണ്സറിംഗ് വഴിയാണ് കണ്ടെത്തുക. മറ്റ് കളിയുപകരണങ്ങള് പദ്ധതിയുടെ ഭാഗമായി നല്കും. മുന് എം.എസ്.പി കോച്ച് അബൂബക്കര് സിദ്ദിഖ് മമ്ബാട്, വിനീഷ് മുക്കം എന്നിവരാണ് കുട്ടികള്ക്ക് പരിശീലനം നല്കുന്നത്. ആകെ 300 കുട്ടികള്ക്ക് വിവിധ പ്രദേശങ്ങളില് നിന്നായി കായിക പരിശീലനം നല്കാനാണ് ഉദ്ദേശിക്കുന്നത്. പദ്ധതിയുടെ ആദ്യ ബാച്ച് മാമ്ബറ്റ മിനി സ്റ്റേഡിയത്തില് നഗരസഭ ചെയര്മാന് പി. ടി. ബാബു ഉദ്ഘാടനം ചെയ്തു. വിദ്യാഭ്യാസ കായിക കമ്മിറ്റി ചെയര്മാന് ഇ. സത്യനാരായണന് മാസ്റ്റര് അധ്യക്ഷത വഹിച്ചു. നഗരസഭ സ്റ്റാന്ഡിങ് കമ്മിറ്റി ചെയര്പേഴ്സണ് പ്രജിത പ്രദീപ്, കൗണ്സിലര്മാരായ രജനി, എം മധു മാസ്റ്റര്, വസന്തകുമാരി, എന്നിവര് ആശംസകള് നേര്ന്നു. നഗരസഭാ സെക്രട്ടറി എന്. കെ. ഹരീഷ് പദ്ധതി വിശദീകരിച്ചു. ഷണ്മുഖന് മാസ്റ്റര് സ്വാഗതവും, പ്രിന്സ് മാമ്ബറ്റ നന്ദിയും പറഞ്ഞു.